Skal ha slått festgjest - ble selv drept
Knivdrapet i Mandal skal ha skjedd etter at den avdøde Dalibor Bosic (22) gikk løs på en nachspieldeltaker, etter det VG Nett kjenner til. - Den siktede erkjenner at det er han som er gjerningsmannen, men har ikke tatt stilling til straffskyld etter siktelsen for forsettelig drap, sier politiadvokat Terje Kaddeberg Skaar i Agder politidistrikt. BAKGRUNN:Nachpiel-drapet i Mandal21-åringen som er siktet for forsettelig drap har tilstått og godtatt fire ukers varetektsfengsling. Han er, ifølge forsvareren, sterkt nedbrutt over handlingen han skal ha begått. - Slik gjør man bare ikke, har han sagt i avhør. Drapet er et svart hull og han har ingen forklaring på hvorfor han knivstakk. Det var en episode forut for dette min klient ikke var del i. Denne episoden førte til noe mer som min klient så plutselig ble en del av, sier forsvarer Sveinung Søndervik Johnsen.Venneflokken samlet seg til nachspiel i en leilighet i Mandal sentrum natt til torsdag. Den 22-årige Mandalsmannen skal ha ankommet nachspielet som sistemann sammen med en venninne. Kort tid etterpå havnet han i kamp med den 21-årige verten av nachspielet. Etter det VG Nett kjenner til skal bakgrunnen være at Bosic skal ha slått til en av festdeltakerne. 21-åringen skal ha hentet kniv og stukket sin tidligere kamerat gjentatte ganger i overkroppen. - Plutselig lå de på gulvet og sloss. Jeg vet ikke hvorfor og hvordan de havnet der, forteller et av vitnene til knivstikkingen til VG Nett. Slåsskampen endte med at 22-åringen ble liggende dødelig skadet på gulvet. Han var da knivstukket flere ganger i overkroppen. Politiet opplyser at de fikk melding om hendelsen 03.24 natt til torsdag fra to personer som var i leiligheten. Da de ankom åstedet var offeret fortsatt i live. På tross av livreddende førstehjelp døde 22-åringen av skadene. Han ble erklært død av en lege på stedet. - Han var en morsom gutt som lyste opp hverdagen for alle rundt han. Han var verdens snilleste mot dem han var glad i og han passet godt på moren sin, sier ekssamboeren, en Mandalskvinne som var sammen med den avdøde i halvannet år, til VG Nett.Den siktede 21-åringen befant seg fortsatt i leiligheten da politiet ankom og meldte seg selv som gjerningsmannen. Han var beruset da politiet pågrep ham. Han ble så fraktet til arresten i Kristiansand i påvente av avhør. 21-åringen blir framstilt for begjæring om varetektsfengsling i fire uker fredag. - Siktede meldte seg selv som gjerningsmann for politiet på stedet. Pågripelsen foregikk uten dramatikk, men han var beruset. Han har godtatt varetektsfengsling ved kontorforretning, sier politiadvokat i Agder politidistrikt Terje Kaddeberg Skaar til VG Nett. Onsdag sparket sommerbyen Mandal i gang sine sedvanlige onsdagskonserter midt i sentrum. Personene som er involvert i saken skal ha vært på utesteder i byen før de samlet seg på nachspiel.
Dalibor Bosic (22) skal ha blitt drept etter å ha gått løs på verten av et naschpiel.